CELEX: 32012D0121(01)
Language: et
Date: 2012-01-19 00:00:00
Title: Komisjoni otsus, 19. jaanuar 2012 , millega asutatakse avamere nafta- ja gaasiammutamise Euroopa Liidu asutuste rühm

21.1.2012   
            
            
               ET
            
            
               Euroopa Liidu Teataja
            
            
               C 18/8
            
         KOMISJONI OTSUS,
   19. jaanuar 2012,
   millega asutatakse avamere nafta- ja gaasiammutamise Euroopa Liidu asutuste rühm
   2012/C 18/07
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut
   ning arvestades järgmist:
   
               (1)
            
            
               Euroopa Liidu toimimise lepingu artiklis 191 on sätestatud keskkonna säilitamise, kaitsmise ja selle kvaliteedi parandamise eesmärgid ning kehtestatud, et kõiki liidu meetmeid peab toetama kaitstuse kõrge tase, mis rajaneb ettevaatusprintsiibil, ennetaval tegevusel, samuti loodusressursside kaalutletud ja mõistlikul kasutamisel.
            
         
               (2)
            
            
               Liidu poliitika eesmärk on vähendada avamere nafta- ja gaasiammutamisest tulenevate suurõnnetuste esinemist ja tagajärgi ning tugevdada seeläbi merekeskkonna ja rannikualade majanduse kaitset reostuse eest, samuti piirata võimalikke häireid liidusiseses energiatootmises ning parandada õnnetuse korral käivituvaid reageerimismehhanisme.
            
         
               (3)
            
            
               Avamere nafta- ja gaasiammutamisest põhjustatud õnnetused 2010. aastal, ennekõike puurimisplatvormi Deepwater Horizon plahvatus Mehhiko lahes, tekitasid vajaduse vaadata läbi avameretegevuse ohutuse poliitika. Komisjon väljendas oma esialgset seisukohta avamere nafta- ja gaasiammutamistoimingute ohutuse läbivaatamise suhtes 12. oktoobri 2010. aasta teatises „Avamerel nafta ja gaasi tootmise ohutusega seotud probleemid” (1).
            
         
               (4)
            
            
               Nafta või gaasi ammutamine liidu vetesse jääval avamerel on suurõnnetuste seisukohast väga riskantne. Avamere nafta ja gaasi tööstusettevõtted paiknevad mitmes liidu piirkonnas ja silmapiiril on uued sellealased piirkondlikud arendused liidu vetes. Nafta ja gaasi avameretootmisel on märkimisväärne osakaal ELi energiavarustuse kindluse tagamises.
            
         
               (5)
            
            
               Olgugi et liidus on juba näiteid liikmesriikide suurepärastest standarditest avamere nafta- ja gaasiammutamise õiguslikul reguleerimisel, aitaks avamere nafta- ja gaasiammutamise õigusraamistiku rakendamise parandamine avameretegevuse turvalisust veelgi suurendada.
            
         
               (6)
            
            
               Hästitoimiva reguleeriva korra esmatähtsateks teguriteks peetakse pidevat kogemuste vahetamist ja parimate tavade kindlakstegemist tööstus- ja reguleerivate asutuste vahel ning rakendusmeetmete parandamist.
            
         
               (7)
            
            
               Avameretegevust reguleerivate pädevate asutuste koostöö olulisust tõestab selgelt Põhjamerel toimuvat tegevust reguleerivate pädevate asutuste ja rahvusvahelise reguleerivate asutuste foorumi tegevus. Võttes aluseks nende kogemused, on oluline suurendada kogemuste ja teadmiste edasiandmise tõhusust kõikjal liidus ametlike liiduüleste struktuuride abil.
            
         
               (8)
            
            
               Peamiselt liikmesriikide seadusandjate tegevusel põhinev avamere nafta- ja gaasiammutamise Euroopa Liidu asutuste rühm peaks kaasama oma tegevusse vastavate sidusrühmade, sh asjaomaste kolmandate riikide kogemuse. Asutuste rühm peaks hõlbustama teadmiste levitamist sidusrühmade vahel ja osalema parimate tavadega seotud ametlike suuniste koostamisel.
            
         
               (9)
            
            
               Suurõnnetuste riski võimaluste ärahoidmise alal koostööd tegevate ametiasutuste eesmärgid täiendavad ühtlasi otsuse 2003/C 218/01 (millega moodustatakse tööohutuse ja töötervishoiu nõuandekomitee) artikliga 6 moodustatud mäetööstuse alalise töörühma ning nimetatud komitee eesmärke.
            
         
               (10)
            
            
               Ilma et see piiraks komisjoni otsuse 2001/844/EÜ, ESTÜ, Euratom lisa kohaste komisjoni turvaeeskirjade kohaldamist, tuleks asutuste rühma liikmete ja nende esindajate jaoks ette näha teabe avaldamise eeskirjad.
            
         
               (11)
            
            
               Asutuste rühma liikmete isikuandmeid töödeldakse vastavalt Euroopa Parlamendi ja nõukogu 18. detsembri 2000. aasta määrusele (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (2),
            
         ON TEINUD JÄRGMISE OTSUSE:
   Artikkel 1
   Reguleerimisese
   Asutatakse nafta- ja gaasiammutamise Euroopa Liidu asutuste rühm (edaspidi „asutuste rühm”).
   Artikkel 2
   Ülesanne
   1.   Asutuste rühm on eelkõige foorum, kus riiklikud ametiasutused ja komisjon saavad vahetada kogemusi ja eksperditeadmisi.
   2.   Asutuste rühma tegevus võib koostöös muude asjaomaste eksperdirühmade tegevusega hõlmata kõiki teemasid seoses nafta- ja gaasiammutamisega avamerel Euroopa Liidu piires ning samuti väljaspool liidu piire, kui see on asjakohane
   3.   Asutuste rühm peab komisjoniga arutelusid, assisteerib teda ja esitab talle oma seisukoha kas komisjoni taotlusel või omal algatusel eelkõige järgmistel teemadel:
   
               a)
            
            
               nende prioriteetide kindlaksmääramine, mille alusel valmistada ette suunisdokumendid, standardid ja näited parimatest tavadest nafta- ja gaasisektoris;
            
         
               b)
            
            
               tööstuse parimate tavade suuniste ettevalmistamine või nende ettevalmistamise algatamine ja ettevalmistamise juhtimine;
            
         
               c)
            
            
               kogemuste jagamist võimaldava kiire teabevahetuse lihtsustamine komisjoni ja riiklike asutuste vahel seoses nt suurõnnetuste ning sündmustega, mis võivad viia suurõnnetusteni, nende võimalused ja põhjused ning neile reageerimine; samuti operatiivne teavitamine sellistest puurimisseadmetest, mida kavatsetakse ühest liikmesriigist teise paigaldada;
            
         
               d)
            
            
               komisjoni ja riiklike asutuste vahelise parimate reguleerimistavade alase konsensuse edendamine ja lihtsustamine;
            
         
               e)
            
            
               riiklike asutuste vaheline töötajate vahetus ja lähetused, mis aitaksid suurendada töötajate teadmisi ja kogemusi;
            
         
               f)
            
            
               teabevahetus riiklike ja liidu nende õigusaktide ja poliitikasuundade kohaldamisest, milles käsitletakse nafta ja gaasi ammutamist avamerel, sealhulgas meetmetest, mille abil ära hoida rahvusvahelisi ebaseaduslikke akte sellise tegevuse suhtes, samuti komisjoni aitamine vastavate liidu õigusaktide rakendamise kontrollimisel.
            
         Artikkel 3
   Konsulteerimine
   1.   Ilma et see piiraks artikli 2 kohaldamist, võib komisjon konsulteerida asutuste rühmaga mis tahes teemal seoses avamere suurõnnetustega nafta ja gaasi uurimisel, ammutamisel ja tootmisel.
   2.   Asutuste rühm konsulteerib teiste komisjoni eksperdirühmadega, kui viimastel on täiendavaid huvisid tuua vastavasisulised teemad teiste rühmade huviorbiiti ning kui asutuste rühmale on edastatud huvipakkuvat teavet.
   Artikkel 4
   Liikmesus ja liikmeks saamine
   1.   Asutuste rühm koostatakse liikmesriikide nendest ametiasutustest, kes vastutavad nafta ja gaasi avamerel ammutamise ja sellega seotud poliitikasuundade regulatiivse järelevalve eest.
   2.   Liikmesriikide ametiasutused nimetavad oma esindajad.
   3.   Liikmesriikide ametiasutuste nimed avaldatakse komisjoni eksperdirühmade ja muude sarnaste üksuste registris (edaspidi „register”).
   4.   Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.
   Artikkel 5
   Tegevus
   1.   Asutuste rühma eesistujaks on komisjoni esindaja, kes võib määrata kaas-eesistuja.
   2.   Kokkuleppel komisjoni talitustega võib ametiasutuste rühm luua allrühmi, kes tegelevad määratletud pädevuste alusel konkreetsete küsimustega, eelkõige heade tavade vahetamisega. Allrühmad saadetakse pärast ülesannete täitmist laiali.
   3.   Asjaomased sektorid, mis hõlmavad tööstust, ametiühinguid, akadeemilisi ringkondi, teadusuuringutega tegelevaid organisatsioone, MTÜsid, liidu asjaomaseid asutusi, kolmandaid riike ja muid sidusrühmi, võivad saata eesistuja kutsel oma esindajad asutuste rühma tegevuses osalema. Sellele lisaks võib anda vaatleja staatuse isikule või organisatsioonile, kelle osalemine võib asutuste rühma tegevusele kaasa aidata.
   4.   Asutuste rühm ja selle allrühmad kohtuvad üldjuhul komisjoni tööruumides vastavalt komisjoni kehtestatud korrale ja ajakavale. Kui ei ole sätestatud teisiti, osutab komisjon sekretariaaditeenust.
   5.   Liidu kohaldatavate õigusaktide alusel taotleb liikmesriik asutuste rühma seisukohta selliste dokumentide ja avaldatud teabe kohta, milles käsitletakse avamerel nafta ja gaasi ammutamisel toimunud suurõnnetusi.
   6.   Asutuste rühm annab korrapäraselt aru oma tegevusest, eelkõige parimate tavade kindlakstegemisest ja rakendamisest ning avamerel toimuvast ammutustegevusest.
   7.   Asutuste rühm tuleb kokku vähemalt kord aastas.
   8.   Asutuste rühma nimetatud liikmed ja eesistuja kohtuvad vähemalt kord aastas kaevandamis- ja muu ammutustegevuse alalise töörühmaga, et arutada mõlema organisatsiooni tegevust ja tööplaane eelseisval perioodil.
   9.   Komisjoni arvates konfidentsiaalset teavet, mis on saadud asutuste rühma või selle allrühmade töös osalemisel, ei tohi avaldada.
   10.   Asutuste rühm võtab oma töökorra vastu eksperdirühmade standardtöökorra alusel.
   Artikkel 6
   Kohtumiste kulud
   1.   Asutuste rühma või selle allrühmade tegevuses osalejatele ei maksta osutatud teenuste eest tasu.
   2.   Komisjon hüvitab komisjonis kehtiva korra kohaselt sõidu- ja elamiskulud, mis osalejatel tuleb kanda asutuste rühma või selle allrühmade tegevuses osalemiseks.
   3.   Kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.
   
      Brüssel, 19. jaanuar 2012
      
         
            Komisjoni nimel
         
         
            komisjoni liige
         
         Günther OETTINGER
      
   
   
      (1)  KOM(2010) 560 lõplik.
   
      (2)  EÜT L 8, 12.1.2001, lk 1.